ועדת הכספים, כנסת 23, פרוטוקול מספר 190, 2020-12-01 10:00

משה גפני: בוקר טוב, אני מתכבד לפתוח את הישיבה.

משה גפני: על סדר-היום: הצעת חוק רשות הספנות והנמלים (תיקון מס' 7), התש"ף-2020.

משה גפני: ינון, הצעה לסדר, בבקשה.

ינון אזולאי: בוקר טוב.

ינון אזולאי: אתמול פורסם, וגם היום שמעתי – בגלי צה"ל, הסיפור של מאפיית קריית שמונה, כ-120 עובדים שעומדים בפני סכנת פיטורין בתקופה כזו קשה של קורונה, דווקא קריית שמונה.

ינון אזולאי: המקום הכי צפוני, הכי פריפריאלי.

ינון אזולאי: רוצים לפטר 120 עובדים ולאו דווקא באשמת המאפייה עצמה אלא באשמת משרד הביטחון שלא היו מוכנים לשלם את המינימום של העובדים האלה, שהצבא לוקח מהם כל יום לחם.

ינון אזולאי: הוציאו את זה למכרז חדש, ולפי תנאים שלהם, שלא יוכלו להשתתף במכרז הזה, מאפיית קריית שמונה.

ינון אזולאי: לא נתנו להם את האפשרות להשתתף עם כל מיני תנאים שהיו שם.

ינון אזולאי: לכן הפסידו במכרז הזה.

ינון אזולאי: לקחו את זה מאפיית ברמן.

ינון אזולאי: המאפייה המרחבית קריית שמונה.

ינון אזולאי: מי שזכה במכרז – מאפיית ברמן.

ינון אזולאי: אין לי עניין חלילה נגד מאפיית ברמן, אבל בשבילם לזכות בדבר כזה, יו"ר ועד העובדים אמר שעל כיכר הלחם נתנו מחיר של לחמנייה.

ינון אזולאי: במקום כזה לא צריך להסתכל על הכסף בתקופה כזו.

ינון אזולאי: לפעמים גם עושים את זה כדי להשבית מישהו אחר בשוק ולהוריד אותו.

ינון אזולאי: לדעתי לא הוגן איך שמשרד הביטחון התייחס וניהל את זה, וצריך לעשות הכול כדי שהעובדים האלה לא ילכו הביתה, כדי שמאפיית קריית שמונה מרחבית - צריכה להמשיך לשרת לאו דווקא את תושבי הצפון אלא גם את חיילי צה"ל וכל מי שרק אפשר.

ינון אזולאי: מגיע להם בזכות ולא בחסד.

ינון אזולאי: תודה.

משה גפני: תודה.

משה גפני: בצלאל סמוטריץ, בבקשה.

בצלאל סמוטריץ': אני רק מבקש להודות למנכ"ל שירות התעסוקה.

בצלאל סמוטריץ': העליתי כאן אתמול בהצעה לסדר את התלונות.

בצלאל סמוטריץ': הוא יצר איתי קשר מייד אחר כך.

בצלאל סמוטריץ': אכן יש עומס על האתר, אבל נתן התחייבות מלאה שאף אחד לא יפסיד את הזכאות אם הוא ימלא את הפרטים באיחור של כמה ימים כתוצאה מעומס במערכת.

בצלאל סמוטריץ': תודה לך, יושב-ראש הוועדה, למי שהביא לידיעתם ותודה להם שלקחו אחריות.

משה גפני: תודה רבה.

משה גפני: חבר הכנסת קושניר, בבקשה.

אלכס קושניר: בוקר טוב לכולם.

אלכס קושניר: לצערי לא אוכל להישאר בדיון על החוק - יש לי ועדה שצריך לנהל, אבל מיקי לוי יציג את ההסתייגות שלי על חוק הספנות.

אלכס קושניר: כאן אנחנו בעצם שמים ש"ג ממשלתי על נמלים פרטיים.

אלכס קושניר: הרי אנחנו לוקחים שתי מחלקות בתוך חברות ממשלתיות, הופכים אותן לחברות הבת של חברה ממשלתית שלישית, כלומר אותם בעלי מניות, אותו ועד עובדים, הכול אותו דבר, ושמים אותן כשתי אופציות יחידות לניהול שירותי ים.

אלכס קושניר: המשמעות היא שזה ש"ג הנמל.

אלכס קושניר: כלומר ברגע שוועד עובדים כזה או אחר מחליט שהוא משבית, הוא משבית את ארבעת הנמלים, כולל הפרטיים.

אלכס קושניר: כמובן שההסתייגות שלי אומרת שצריך לייצר תחרות ולתת לחברות הנוספות להיכנס לזה.

אלכס קושניר: אני מתנצל שלא אהיה בדיון פה, אבל מאוד מקווה שהוועדה תתמוך בהסתייגות שלי, כי אם נעשה רפורמה, בואו נעשה רפורמה עד הסוף.

אלכס קושניר: תודה רבה.

משה גפני: תודה רבה.

משה גפני: רם בן ברק.

רם בן ברק: בוקר טוב, אדוני היושב-ראש, בוקר טוב לכולם.

רם בן ברק: הגשתי בקשה לדיון מהיר כדי לתקן עיוות בנושא חברות טיולים שיש להן מחזור מעל 400 מיליון שקלים, אבל בעצם המחזור הוא לא 400 מיליון שקלים כי הם עובדים על העמלות.

רם בן ברק: דומה מאוד למפעל הפיס.

רם בן ברק: לצערי הרב, מסיבה שאיני יודע למה, לא אישרו לי את הדיון המהיר הזה.

רם בן ברק: הדיון הוא לתקן עיוות שבו חברות נסיעות שמחזורן מעל 400 מיליון שקלים לא נכללו בשום הסדר פיצוי.

רם בן ברק: החברות כאלה מחזורן אמנם גדול, אבל הם עובדים על עמלה, ונשארת להם עמלה, והמחזור שלהם הרבה יותר נמוך מ-400 מיליון שקלים.

רם בן ברק: בדומה מאוד למפעל הפיס.

רם בן ברק: דוכן של מפעל הפיס שמגלגל הרבה מאוד כספים, אבל בסוף בעל הדוכן מרוויח את הגרושים של העמלה.

רם בן ברק: אותו דבר חברות הנסיעות.

רם בן ברק: הן לא קיבלו שום פיצוי.

רם בן ברק: יתרה מזאת, מחייבים אותם עכשיו והם מחזיקים עובדים כדי להחזיר את הכסף לאנשים שקנו כרטיס ולא מימשו, כלומר החברות האלה לא הוציאו את כל העובדים לחל"ת.

משה גפני: פנית לרשות המיסים?

רם בן ברק: כן.

רם בן ברק: עדיין לא קיבלתי תשובה.

רם בן ברק: אפשר לעשות אחת משתיים – או נחכה לרשות המיסים, לראות אם הם ייתנו תשובה, ואם לא, אני מבקש את הוועדה.

משה גפני: אני צריך ללמוד את זה.

משה גפני: שומע את זה פעם ראשונה.

ינון אזולאי: הבאנו בפיצויים – בהתחלה היה עד 100 מיליון.

ינון אזולאי: אחר כך הבאנו שלוש דרגות.

ינון אזולאי: הוא אומר שמעל 400 מיליון - לא התייחסנו לזה.

שגית אפיק: זה לא שלא התייחסנו.

שגית אפיק: היו דיונים, ניסינו לשנות, וזה מה שנקבע בחוק.

ינון אזולאי: העלינו את זה פה.

ינון אזולאי: לצערנו, האוצר לא קיבל את דעתנו, אבל אני מאמין שיחזרו בסופו של דבר ויקבלו גם את העצה הזו - רק צריך לדעת איך לעשות את זה.

רם בן ברק: שאלתי את רשות המיסים מה קורה עם זה.

רם בן ברק: אני מצפה לתשובה.

רם בן ברק: אני חושב שאם אתה, אדוני, תרים להם טלפון, אפשר לזרז את מתן התשובה.

שגית אפיק: זה משהו שעלה פה הרבה פעמים.

משה גפני: הוא טוען שזה לא 400 מיליון.

משה גפני: נעלה את זה בסעיף האחרון.

אופיר כץ: יש חברות שמאחדות את העסקים שלהם, את המע"מ, ואז יוצא מצב שהן מעל 400 מיליון, אבל חברת תיירות שהיא בתוך זה, היא מתחת ל-400, אבל היא לא מקבלת כי הגישו למע"מ את כל החברות.

אופיר כץ: זו גם בעיה.

משה גפני: נשאל אותם היום.

משה גפני: עאידה, בבקשה.

עאידה תומא סלימאן: תודה.

עאידה תומא סלימאן: בוקר טוב, כבוד היושב-ראש.

עאידה תומא סלימאן: עשינו פנייה של חברי ועדת הכספים לשר האוצר בעניין התבחינים למענק לעמותות ב-100 מיליון שקל שהקדשנו לעמותות, לפצות על תקופת הקורונה.

עאידה תומא סלימאן: לפני שבועיים עלה שר המשפטים לדוכן המליאה, ואמר שזה תקוע במשרד המשפטים, והבטיח שתוך שבוע יפרסמו את התבחינים אלה כדי שהעמותות יתחילו לקבל את הכספים.

עאידה תומא סלימאן: יש עמותות שהן על סף קריסה.

עאידה תומא סלימאן: הם התחילו לטפל ביותר ויותר מקרים.

עאידה תומא סלימאן: יש יותר בקשות על השירותים שלהם בגלל המצב הכלכלי הקיים ובגלל מצב האלימות ובגלל כל סוגי הבעיות.

עאידה תומא סלימאן: בינתיים לא פרסמו את התבחינים האלה.

עאידה תומא סלימאן: אני חושבת שעלינו להתחיל ללחוץ כדי שיתחילו להזיז את הנושא הזה.

עאידה תומא סלימאן: הם יפרסמו את התבחינים, אחר כך יפרסמו את הטפסים.

משה גפני: הוא אמר שזה משרד המשפטים?

ינון אזולאי: משרד המשפטים החזיר את זה אחרי פעם, פעמיים.

ינון אזולאי: זה חזר ועכשיו חונה בלשכת שר האוצר.

ינון אזולאי: זה ה-100 מיליון שאתמול דיברנו עליהם.

משה גפני: העוזר שלו אמר לי שחתם על זה.

ינון אזולאי: אמר לי שלא חתם על זה עדיין.

ינון אזולאי: אולי זה לא אותו אחד, אותו עוזר.

משה גפני: אנחנו צריכים לבדוק את זה.

משה גפני: אם זה לא מסתדר, נקיים על זה דיון.

משה גפני: נביא אותם לפה.

משה גפני: זה הבטחות שווא.

ינון אזולאי: אגב, זה היה בחוק.

ינון אזולאי: הם עוברים על החוק.

משה גפני: ברור.

עאידה תומא סלימאן: יש עוד נושא מאוד חשוב.

עאידה תומא סלימאן: כפי שידוע לכבודו, הרבה מהישובים הערבים, וגם ישובים אחרים, נמצאים תחת סגר בגלל התפרצות הגל השלישי של הקורונה.

עאידה תומא סלימאן: העסקים והאנשים בתוך הישובים האלה כבר רוצים להשמיע את צעקתם.

עאידה תומא סלימאן: כל העסקים ניזוקו קשות בתקופה הזו.

עאידה תומא סלימאן: אין שום חשיבה, על איך גם לפצות באופן מיוחד כאשר תקופת הסגר הכללי נגמרה אבל הישובים האלה נמצאים תחת סגר כזה.

עאידה תומא סלימאן: ושנית, אף אחד לא חושב איך לפצות את הרשויות המקומיות ולתת תקציבים מיוחדים כדי שיוכלו לטפל בבעיות שגם כן מתפתחות לאור הסגר הזה.

עאידה תומא סלימאן: אני מבקשת שנקדיש דיון אמיתי לנושא הזה, נשמע מראשי הרשויות וגם מהעסקים שנמצאים תחת הסגר הזה.

עאידה תומא סלימאן: אמנם המדינה נפצחה ומתחילים לפתוח לאט לאט- - -

משה גפני: אבל יש ועדות בכנסת שעוסקות בזה.

משה גפני: גם את הנושא של הציבור החרדי לא הבאתי לכאן.

משה גפני: את צודקת.

עאידה תומא סלימאן: אני חושבת שאנחנו המוסמכים לקבל.

משה גפני: היתה פה התקפת מחץ.

משה גפני: המדינה עמדה דום - היתה תחלואה בציבור החרדי.

משה גפני: לא היו חדשות במדינה – לא איראן, לא ארצות הברית.

משה גפני: שום דבר.

משה גפני: היה חרדים.

משה גפני: חיפשו בביוב אם מצאו קורונה.

משה גפני: זה מה שהיה.

משה גפני: החדשות התחילו בזה, זה היה המהלך, הסתיים בזה.

משה גפני: אני מכיר את האנשים, מכיר גם את ציבור החרדים.

משה גפני: יש חנויות במרכז בני ברק שסגורות.

משה גפני: אנשים פושטים את הרגל.

משה גפני: לא העליתי את זה כאן לדיון כי יש ועדות שעוסקות בזה – ועדה לנושא הקורונה, ועדת חוקה, ועדת הכלכלה.

משה גפני: אם הייתי אדם נורמלי, הייתי מעלה את זה פה לדיון.

משה גפני: אגב, אל תתרגשו מהתקשורת כי היום, כשהתחלואה ברוך השם יורדת – אני מקווה שזה יישאר – את לא שומעת שיגידו מילה טובה על משפחה חרדית.

משה גפני: יכולה להיות משפחה של שמונה ילדים ששניים בבידוד.

משה גפני: אני לא מצפה לכלום.

משה גפני: תבדקי את העניין.

משה גפני: אם לא, נדבר שוב.

עאידה תומא סלימאן: לא דנים בזה בוועדות אחרות.

משה גפני: זה לא בסדר.

משה גפני: תודה.

משה גפני: מיקי, בבקשה.

מיקי לוי: בהמשך למה שאמר ינון, לפני כמה ימים, אולי שבוע, שלחתי שאילתה בנושא המאפייה בקריית שמונה לשר הביטחון.

מיקי לוי: כמובן שלא נעניתי.

מיקי לוי: אני בעד תחרות.

מיקי לוי: אתה יודע בדיוק.

מיקי לוי: אבל אנחנו לא בימים רגילים.

מיקי לוי: אי אפשר לתת למאפייה הזאת ליפול מהרגליים ולשלוח 100 עובדים הביתה מתוך 120 או 140.

מיקי לוי: שתי המאפיות הגדולות בירושלים, ששולחות את הלחמים כל בוקר לפיקוד צפון בטריילרים, יכולות להסתדר היטב בלי זה, אבל אם נשלח 100 עובדים הביתה בקריית שמונה זה עוד 100 עובדים ועוד 100 עובדים ועוד 20 עובדים.

מיקי לוי: יש בעיה, כי היה מכרז.

מיקי לוי: אני חושב שבכוחה של הוועדה לבוא בדברים עם מי שמטפל בזה גם במשרד הביטחון ולנסות לומר: חברים, עת חירום היא.

מיקי לוי: אני אומר את זה בכאב לב.

מיקי לוי: קיוויתי שיענו לי על השאילתה ויעשו משהו עד עתה.

מיקי לוי: זה יותר חשוב מעוד כל תקציב שניתן פה למישהו, לשלוח 120 עובדים הביתה.

מיקי לוי: אני מבקש שמהוועדה תצא פנייה למנכ"ל משרד הביטחון.

מיקי לוי: אנחנו לא יכולים לחכות בגלל הפוליטי.

מיקי לוי: זה לא רק אנשי קריית שמונה.

משה גפני: ביקשתי, כשינון העלה את זה, שישיגו לי את אמיר אשל, מנכ"ל משרד הביטחון.

משה גפני: אדבר איתו.

משה גפני: אני מזכיר לך - היה דיון על המתפרה במצפה רמון.

משה גפני: היו שם 50 עולות מאתיופיה.

משה גפני: הם הזמינו במקום אחר.

משה גפני: פה בוועדה דיברתי עם המנכ"ל של משרד הביטחון.

משה גפני: אמרתי: יש לכם העברה של משרד הביטחון – אני לא מביא את זה לדיון עד שאני לא רואה שחידשתם את החוזה עם המתפרה במצפה רמון.

משה גפני: חידשו עד סוף הישיבה את המתפרה.

משה גפני: קרו שני דברים מאז: הממשלה השתנתה, ויש לי מה להגיד בעניין הזה; ושנית, אין העברות.

משה גפני: כמעט.

משה גפני: פה ושם.

משה גפני: זה היה לחם חוקנו.

משה גפני: יכולתי לומר למנכ"ל: לך יש צורך ב-2.5 מיליארד שקל שנמצא על השולחן – לנו יש צורך שהעובדות האלה לא יפוטרו.

משה גפני: גם היה איש טוב אבל גם עשה מהר את החשבון.

משה גפני: אדבר אתו ואדווח לוועדה מה התשובה.

משה גפני: זו באמת שעת חירום.

משה גפני: זה לא בסדר.

משה גפני: לפטר היום עובדים בקריית שמונה זה לעשות את הדבר הכי נורא.

אופיר כץ: התשובה שלהם, שלמרות שהם קיבלו עדיפות של 15% כאזור עדיפות, הם עדיין הגישו הצעת מחיר גבוה יותר.

אופיר כץ: יחד עם זאת, הם פעלו כדין וזה בסדר, אבל אנחנו כוועדה אולי כדאי שנוציא פנייה כל חברי הוועדה לשר הביטחון ולנסות למצוא פתרון.

אופיר כץ: כי אי אפשר לאפשר את זה.

משה גפני: אראה איזו תשובה אקבל ונראה מה עושים.

משה גפני: יכול להיות שנגיד להם לבוא לכאן.

משה גפני: פעם היה יותר קל לוועדה.

משה גפני: היום זה מין בוקה ומבולקה - מה הוא יעשה לי?

משה גפני: נעבוד לסדר היום.

רם בן ברק: רק הערה: הטלפון שקיבלתי כעת היה מבעל חברת משאיות.

רם בן ברק: אמר: אתם לא מבינים מה עשיתם לנו עם החל"ת הזה, אני לא מצליח לגייס נהגים.

רם בן ברק: יש לי עבודה, הם מוכנים לעבוד רק בשחור.

רם בן ברק: קטסטרופה מה שקורה היום בשוק העבודה.

מיקי לוי: ארבעה חודשים צועקים.

מיקי לוי: תנו ישירות למעסיק.

מיקי לוי: עם מי אתה מדבר?

משה גפני: הצעת חוק רשות הספנות והנמלים (תיקון מס' 7), התש"ף-2020.

משה גפני: אנחנו ממשיכים את הדיון שהתקיים בשבוע שעבר.

משה גפני: אני מבקש – מי יחזור על החוק?

משה גפני: עיקר הדיון יהיה בנושא העובדים וכל הנמלים האחרים ומה שעלה פה, שאנחנו כאילו שומרים אחד על השני, וכולם יהיו בחברות הממשלתיות.

משה גפני: מי מסביר?

משה גפני: ולחזור על מה שנאמר בשבוע שעבר ובעיקר לגבי העובדים.

עופר אליישר: בתיקון לחוק הזה יש שני נושאים.

עופר אליישר: אחד זה שינוי המבנה הארגוני לצורך אפשור, שחנ"י תיתן שירותי תעבורה ימית באמצעות חברות בנות; והנושא השני הוא הארכת הפטור לקופת גמל לקצבה.

עופר אליישר: אדוני היושב-ראש וחברי הועדה ביקשו שיגיעו פיזית מספר אנשים.

עופר אליישר: לכן קיבצנו את כל האנשים.

משה גפני: לא קיבלנו כלום.

משה גפני: אנחנו רוצים שהדיון יהיה אטרקטיבי.

עופר אליישר: יש לנו כאן הלשכה המשפטית, משרד התחבורה, סמנכ"ל הכספים של חברת נמלי ישראל, רשות החברות, הלשכה המשפטית וסגן מנהל הרשות, יש שוק ההון, הממונה על השכר, יש לנו חברת נמל אשדוד.

ינון אזולאי: מנציגות העובדים הבאתם מישהו?

ינון אזולאי: גם ההסתדרות, אמרנו שהיתה בעיה עם ההסתדרות.

ינון אזולאי: פעם שעברה דיברנו על העובדים.

ינון אזולאי: מהם אף אחד לא הגיע.

ינון אזולאי: עליהם אנחנו מדברים.

משה גפני: בוא נראה אם אנחנו נתקלים בבעיה.

משה גפני: אדוני שר התחבורה לשעבר, אתה היום חבר כנסת באופוזיציה.

משה גפני: בבקשה.

משה גפני: תסביר.

משה גפני: היתה פה השאלה של חבר הכנסת קושניר.

משה גפני: אין התחרות בעצם.

עופר אליישר: לגבי ההסתייגות של חבר הכנסת קושניר, השאלה שהועלתה נבחנה בדיונים ארוכים על מה המבנה הארגוני הנכון של המשק.

משה גפני: זה ליבת החוק.

משה גפני: תסביר לנו את הדיון שקיימנו בישיבה הקודמת - מה אתם רוצים בחוק הזה להגיע?

משה גפני: שהכול יהיה ברשות החברות הממשלתיות?

משה גפני: תגידו.

משה גפני: לא ההסתייגות.

משה גפני: לדעת, האם נכון מה שאנו עושים.

עופר אליישר: החוק שנולד ב-2005 לקח את רשות הנמלים, פירק אותה לחברת נכסים, זאת שמפתחת את הנכסים ומעמידה את המקרקעין לשימוש מפעילים, ואלה חברות נמל ותאגידים מורשים שנותנים שירותי נמל.

עופר אליישר: בעוד כמה חודשים הולכים להיכנס שני מפעילי נמל חדשים שייתנו תחרות בנושא של מכולות.

עופר אליישר: אחד בנמל הדרום באשדוד ואחד בנמל המפרץ בחיפה; בעיקר פריקה וטעינה מאוניות ואחסנה של מטענים.

עופר אליישר: נשאלה שאלה, מי מכניס את האוניות לנמלים האלה.

עופר אליישר: מי שמנתב את האוניות זה מחלקת הים בחברת נמל אשדוד ובחברת נמל חיפה.

עופר אליישר: מאחר שחברת נמל אשדוד היא מתחרה של החברות החדשות, אי אפשר שהמתחרה תכניס את האוניות של המתחרה.

עופר אליישר: לכן היינו צריכים ליצור גוף שיכניס את האוניות לחברות האלה.

עופר אליישר: הרבה מאוד שעות ודיונים חשבנו מה המבנה הנכון לעשות את זה.

עופר אליישר: אמרנו שהכי נכון להעתיק את מחלקת הים לתוך חברה חדשה שתשב אצל חברת נמלי ישראל, והיא תיתן שירותים של הכנסות אוניות גם לחברת הנמל הקיםמת וגם לחברת הנמל המתחרה.

עופר אליישר: כיוון שיש לנו שני אזורים גיאוגרפיים שונים, הגענו למסקנה שיש להקים חברה לכל תחום – לתחום אשדוד ולתחום חיפה.

עופר אליישר: חברת בת כדי לא ליצור שתי חברות ממשלתיות חדשות מנופחות וכו', הן תהיינה תחת חברת נמלי ישראל.

ינון אזולאי: היא עדיין בגדר החברה הממשלתית, זה מה שאלכס מעלה - תחרות בתוך התחרות.

עופר אליישר: תחרות תהיה על הדבר העיקרי שזה פריקה וטעינה מאוניות.

עופר אליישר: תהיה תחרות.

עופר אליישר: גם במכולות ובמטענים אחרים.

עופר אליישר: זהו ההישג העיקרי.

עופר אליישר: מחלקת הים היא לא הדבר העיקרי בתוך נמל.

עופר אליישר: היא מהווה כ-10% מפעילותה.

עופר אליישר: היא מתנהגת כמונופול טבעי.

עופר אליישר: יש לה גוררות, נתבים.

עופר אליישר: לדבר הזה אין טעם כלכלי ליצור שתי ישויות שיתחרו זו בזו בתחום נמל אחד.

עופר אליישר: לכן הוצאנו את מחלקת הים החוצה לחברת בת מתחת לחנ"י שתיתן שירותי הכנסת אוניות והוצאות אוניות לשתי החברות באופן אובייקטיבי, ותאפשר את התחרות ביניהן כדי שלא יהיה מצב שמתחרה ייתן הכנסות אוניות למתחרה שלו.

אופיר כץ: מה זאת אומרת, העברה מבחינת העובדים?

עופר אליישר: מכירה, העברה, כולל של העובדים.

אופיר כץ: מחליפים גם מעסיק?

עופר אליישר: כן.

עופר אליישר: למה אנחנו צריכים את תיקון החוק - הלשכה המשפטית, בבקשה.

סיגלית ברקאי-וקאיל: אני רוצה להוסיף.

סיגלית ברקאי-וקאיל: מבחינת שירותי מחלקת הים, הם מעבר לחלק קטן בהיבט הכלכלי.

סיגלית ברקאי-וקאיל: מבחינת מחלקת הים, היא מנהלת את מגדל הפיקוח.

סיגלית ברקאי-וקאיל: מבחינה תפעולית, יש אחד כזה בנמל, במיוחד שהם נמלים קטנים במדינה, עד כמה שאנו שמחים לחשוב שאנחנו נפח גדול בפעילותנו.

סיגלית ברקאי-וקאיל: בגודל הזה יכול להיות רק מגדל תצפית אחד ולא יותר מזה.

סיגלית ברקאי-וקאיל: לכן אי אפשר להכניס לפעילות הזאת מתחרות, כי היקף הפעילות עצמו לא מאפשר, אבל גם לא הגיוני להכניס גורם אחד שאמור לנתב, לוודא שלא יהיו תאונות, לוודא שלכל רציף יגיע כלי שיט במקום הנכון ובסדר הנכון.

סיגלית ברקאי-וקאיל: יכול להיות רק גורם אחד כזה.

סיגלית ברקאי-וקאיל: לא יכול להיות שיהיו כמה גורמים מתחרים.

משה גפני: אמרתם את זה בישיבה הקודמת.

משה גפני: הבאתם את הדוגמה של מגדל הפיקוח בשדה התעופה.

בצלאל סמוטריץ': שדה התעופה גם מתמודד עם אותו אירוע.

בצלאל סמוטריץ': כשיהיה בעז"ה שדה משלים, יהיה חייב לצאת מידי רשות שדות התעופה, שמפעילה היום את נתב"ג, לחברה ממשלתית חיצונית, וגם על זה שוברים היום את הראש איך לעשות את זה, כי ברור שאתה לא יכול לתת לגורם שמפעיל שדה אחד.

משה גפני: היית שר תחבורה מצוין, ואתה לא משתחרר מזה.

משה גפני: .. תודה.

משה גפני: רשות החברות הממשלתיות, בבקשה.

רועי כחלון: מדובר פה ברפורמה שהחלה עוד בשנת 2003, וכרגע אנחנו בשיא שלה.

רועי כחלון: הדיון הספציפי הזה מתכתב עם הדיון הבא שמדבר על נמל חיפה.

משה גפני: לא.

משה גפני: הדיון הבא הוא אחר לגמרי.

רועי כחלון: בנושא של מחלקות הים, מאחר שהטעמים שהוסברו קודם ומה שחבר הכנסת סמוטריץ העלה, לעניין המונופול הטבעי, בעניין שהחברה הזאת חייבת להיות מנותקת מהמפעילים הקיימים.

משה גפני: הבנו.

משה גפני: נאשר את זה כנראה.

משה גפני: לא זה עומד לדיון.

משה גפני: למה אתם, רשות החברות הממשלתיות, לא באים עם הסדר העובדים?

משה גפני: כמה זמן אתם עוד רוצים?

משה גפני: אני מתכוון לעובדים.

משה גפני: הבנו.

רועי כחלון: שתי החברות האלה תהיינה מנותקות אחת מהשנייה.

רועי כחלון: כל חברה תהיה ישות משפטית נפרדת כך שלא ייווצר מצב שחברה אחת תוכל להשבית חברה אחרת או להשפיע על הפעילות של חברה שנייה או של אזור אחר.

רם בן ברק: למשל, אם החברה בחיפה החליטה שהיא שובתת, האם החברה תוכל לנטר אוניות בחיפה?

רועי כחלון: לא.

רם בן ברק: כלומר אנחנו נותנים לאותה חברה בחיפה את היכולת להשבית את אזור חיפה.

רם בן ברק: לא נראה לי סביר לתת לגוף אחד את היכולת להשבית שני נמלים.

רם בן ברק: אז אין תחרות.

עופר אליישר: אתה צודק, אבל זה בדיוק העניין של המונופול הטבעי.

עופר אליישר: יש לך ארבע, חמש גוררות, שגוררות אוניות כל היום, אז לעשות שתי חברות שתהיה להן כפילות זה לא כלכלי.

רם בן ברק: לנסוע עם גוררת מאשקלון לחיפה זה יום, שניים.

רם בן ברק: אנחנו צריכים לדעת שאם חברה אחת שולטת, יש אפשרות שהחברה השנייה תיקח שתי גוררות ותיסע לחיפה ותכניס אוניות.

טיקו גדות: ההרשאות שניתנות לכל העוסקים הן פר בריכה.

טיקו גדות: לכל בריכה יש האילוצים שלה.

טיקו גדות: הם צריכים להכיר את הבריכה, להיות מתורגלים בבריכה.

טיקו גדות: כשמישהו לא מכיר ומנסה להיכנס, הוא יכול לייצר רק נזקים והוא יהיה על הקו הטוב ביותר שקיים.

רם בן ברק: איך אנחנו כאן יחד אתכם גורמים שלא יהיה מצב שגורם אחד ששובת משבית שני נמלים?

עופר אליישר: אסביר.

עופר אליישר: יש לנו כאן חברת נמלי ישראל, שמחויבת לקדם תחרות.

עופר אליישר: שתי החברות הבנות יהיו תחתיה.

עופר אליישר: זה משהו שמקובל, שהכנסת אוניות נמצא תחת לנדור.

עופר אליישר: התחרות תהיה בעניין המרכזי, והאינטרסים הציבוריים, שפה יש אינטרס ציבורי חשוב, מגדל התצפית והנושא של הבטיחות בשייט, יימצא בידי ידיים ממשלתיות.

משה גפני: הבנו.

משה גפני: בצלאל, בבקשה.

בצלאל סמוטריץ': קודם כל, אני רוצה לנצל את ההזדמנות לברך – לדעתי בשם כולנו – את שלמה בריינמן, מנכ"ל חברת נמלי ישראל, שעתיד לסיים את תפקידו.

בצלאל סמוטריץ': בעיניי זה הפסד עצום למדינת ישראל ולנמלים.

בצלאל סמוטריץ': שלמה הוא אחד המנהלים היותר טובים שאני מכיר בחברות הממשלתיות.

בצלאל סמוטריץ': ניסיתי להניא אותו מהכוונה, אבל הוא הרבה מעל לפנסיה, אז אי אפשר לבוא אליו בטענות – יש נכדים וכו'.

בצלאל סמוטריץ': אבל לומר לו תודה על הרבה מאוד שנים שהוא נמצא בתחום הזה.

בצלאל סמוטריץ': מדינת ישראל חבה לו – כבר יש מישהו שאמור להתמנות כמנכ"ל, אם כל הפרוצדורות יסתיימו, וגם לו נאחל הצלחה גדולה.

בצלאל סמוטריץ': זה דבר אחד.

בצלאל סמוטריץ': שלמה באמת ראוי להכרה.

בצלאל סמוטריץ': יכול להיות שראוי אפילו שנזמין אותו לפה כשיסיים את תפקידו.

בצלאל סמוטריץ': הוא המון שנים בתחום.

בצלאל סמוטריץ': אורים ותומים במקצוע.

בצלאל סמוטריץ': שנית, באמת קשה להפריז – וגם על זה יש לתת את הקרדיט לשר התחבורה דהיום ושר התחבורה דאז ישראל כץ – בחשיבות ובמשמעות של הרפורמה הגדולה הזאת בנמלים שאנחנו בקצה שלה.

בצלאל סמוטריץ': בדובדבן שבקצפת באירוע הזה של חברת נמלי הים.

בצלאל סמוטריץ': המשמעות שלה על הכלכלה הישראלית כולל אלמנטים של תחרות שתשפיע על מחירים ועל שירות ועל קצב המתנה ועל התור וכו'.

בצלאל סמוטריץ': מה שכן, אפרופו ההערה שנשאלה כאן, המצוין כידוע הוא האויב הגדול של הטוב מאוד.

בצלאל סמוטריץ': נכון שגם כשאנחנו מייצרים תחרות, ברור שבתחרות אתה לא יכול לתת לשחקן לשלוט בשחקן השני, ולכן יש להוציא את מחלקות הים מהנמלים עצמם.

בצלאל סמוטריץ': עדיין, כפי שאתה אומר, אתה שם את זה כחברה אחת ויש אצבע על השאלטר.

בצלאל סמוטריץ': יש לדעת עובדתית – הנתבים לא שבתו, למיטב ידיעתי, בעשרות השנים האחרונות גם כשהנמלים שבתו.

בצלאל סמוטריץ': להיות נתב זה כמעט 30 שנות הכשרה.

בצלאל סמוטריץ': אין כמעט נתבים, זה אתגר גדול שצריך להתמודד איתו, איך נדאג שיהיו נתבים בעוד 10, 20 שנה במדינת ישראל.

בצלאל סמוטריץ': זה מקצוע מאוד אקסקלוסיבי ורווחי.

בצלאל סמוטריץ': עד היום הם לא שבתו.

משה גפני: היית שותף לעשיית החוק הזה.

בצלאל סמוטריץ': נכון.

בצלאל סמוטריץ': אני זבוב על פיל.

בצלאל סמוטריץ': נתתי קרדיט למי שעשה הכול.

בצלאל סמוטריץ': הבאתי את החלטת הממשלה בפברואר 2020, לפני שעזבתי את תפקידי, שאישרה את ההסכמים שנחתמו ביחס להעברת מחלקות הים.

בצלאל סמוטריץ': יש אלמנטים שלגביהם יש מונופול מובנה, וזה בעיקר שירותי התצפית והניתוב.

בצלאל סמוטריץ': אני כן חושב ששירותי גרירה וקשירה אפשר היה לתת לנמלים עצמם לבצע.

בצלאל סמוטריץ': הבעיה היא מגדל הפיקוח - מי מנתב את הכניסה והיציאה לבריכה שהיא משותפת לשני הנמלים – זה לא יכול להיות שתי חברות, אבל מה לעשות – האירוע הזה לווה בהמון שנים של משאים ומתנים והבנות והסכמות עם הנמלים ועם העובדים.

בצלאל סמוטריץ': אז גם אם התוצאה לא מושלמת, אני מציע שלא נפיל – אנחנו לא נאשר את זה עכשיו.

בצלאל סמוטריץ': אנחנו פותחים הסכמים שנחתמו אחרי משאים ומתנים מתישים שכל העולם היה מעורב בהם, אחרי המון אינטרסים.

בצלאל סמוטריץ': היה לא קל.

בצלאל סמוטריץ': האירוע הזה של מחלקות הים ניהלנו אותו עד שהצלחנו לסגור את זה.

בצלאל סמוטריץ': אני מציע שבחוק – לא נוגע בדבר בהסכמים – שיהיה ברור שיש אפשרות עתידית לשר התחבורה בכתבי ההסמכה שהוא נותן – בכתבי ההסמכה שתיתן חברת נמלי ישראל לחברות הבת - להפריד בין שירותי התצפית והניתוב לגרירה והקשירה.

בצלאל סמוטריץ': שיהיה ברור שזה לא מחייב.

בצלאל סמוטריץ': כי ביקשתם בנוסח המתוקן להוסיף: לרבות שירותי תצפית, ניתוב, גרירה וקשירה.

בצלאל סמוטריץ': שיהיה ברור שאפשר להפריד ביניהם.

בצלאל סמוטריץ': אם מחר אפשר יהיה להגיע להסכמי עבודה אחרים ולהגיע להסכמות שהניתוב והתצפית נשארים בחברה אחת ממשלתית, אבל הגוררות והקשירה אנחנו נותנים לנמלים עצמם, שתהיה האפשרות הזאת.

סיגלית ברקאי-וקאיל: הנוסח היום שאנו מציעים תומך בזה ומאפשר את זה.

שגית אפיק: יש שינוי בהגדרה של שירותי תעבורה ימית.

סיגלית ברקאי-וקאיל: הנוסח קובע את ההגדרה אבל מבחינת מתן השירותים- - -

בצלאל סמוטריץ': כולם או חלקם.

בצלאל סמוטריץ': שיהיה ברור שזה כולם או חלקם.

בצלאל סמוטריץ': עכשיו זה כולם כי אלה ההסכמים - לא חושב שכדאי לפתוח את זה.

בצלאל סמוטריץ': אציע לחבריי להעביר את החוק כפי שהוא ולא לפתוח את זה.

בצלאל סמוטריץ': זה אירוע חשוב.

בצלאל סמוטריץ': זה הדבר האחרון שעוד מעכב את פתיחת הנמלים החדשים.

בצלאל סמוטריץ': אני רק מציע שיהיה כתוב שההסמכה יכולה לכלול את כולם או חלקם של השירותים האלה, כי אם מחר נצליח לשפר עוד יותר את המתווה וכן ננתב את הגוררות בנפרד- - -

שגית אפיק: אתה מציע לתקן בסעיף 2 את 6א כשמדובר על הוראות כתב ההסמכה.

בצלאל סמוטריץ': שיהיה ברור לפרוטוקול שיש האפשרות, ואם מחר נוכל לשפר את המתווה - לשפר אותו.

משה גפני: לגבי העובדים, אתם התחייבתם שאתם מביאים נושא קבוע.

משה גפני: לא עוד הארכה ועוד הארכה, עם הנושא של קופות הגמל.

משה גפני: מה יש לכם לומר על זה?

משה גפני: הבטחתם, וקבוע וקופות גמל, וכלום.

שגית אפיק: היו צריכים להקים.

שגית אפיק: השאלה איפה זה עומד.

טיקו גדות: במסגרת הפגישה שנכחתי בה ב-2018 כאן, הנחיתם אותי להקים קופת גמל.

טיקו גדות: מטרת הפגישה אז היתה לקבל ארכה לפטור ממס על רווחים של שנת 2018, כיוון שבמרס 18' הפטור הקודם פג.

טיקו גדות: אמרתם: יש לך שנה – תקים קופה ותחזור אלינו.

טיקו גדות: הקמנו קופה.

טיקו גדות: לקח יותר זמן כי ההליך הבירוקרטי הוא קשה.

טיקו גדות: יש פה רשות שוק ההון שמקפידה על קוצו של יוד וטוב שכך, אבל עברנו גם את זה.

טיקו גדות: בינואר 20' הוקמה הקופה, והכספים הועברו, כולל כל הגמלאים, סך 2,054 גמלאים, מנוהלים היום בקופת גמל לקצבה חיצונית מהחברה כפי שחברי הוועדה הנחו אותנו לעשות.

טיקו גדות: בינתיים בחברות הנמל האחרות יש שלושה אנשים עובדים שאמורים לצאת לפנסיה תקציבית בחברת נמל אילת, שכרגע לא מעוניינת להצטרף לקופה הזו, והיא תישא בהשלכות של מס או לא מס, כפי שיהיה.

טיקו גדות: בחברת נמל חיפה אין יותר עובדים זכאים, ובחברת נמל אשדוד נותרו 42.

טיקו גדות: חברת נמל אשדוד מנסה כרגע להצטרף לקופה שחברת נמלי ישראל הקימה.

טיקו גדות: הם נמצאים בהליך מול שוק ההון.

טיקו גדות: זה הליך שלוקח זמן.

טיקו גדות: החברה כבר עשתה את מה שצריכה לעשות.

טיקו גדות: כרגע מחכה לריטואל מול שוק ההון שיאשר להם את תקנון הלוואי שלהם כך שבפועל הדברים בוצעו, מרבית העובדים נהנים כבר מההגנה שיש לקופת גמל חיצונית שלא קשורה לחברת נמלי ישראל.

מיקי לוי: ההעברה היא ללא תשלום מס?

טיקו גדות: לצורך העניין היא לא אירוע מס.

טיקו גדות: כל השאלה היא מה קורה לרווחים שנוצרו בשנים שבהן לא היה פטור - 2018, 2019 ו-2020.

משה גפני: אבל העובדים לא קיבלו את הכסף.

משה גפני: מי נמצא פה מרשות המיסים?

משה גפני: נמל אשדוד רוצים להצטרף?

מיקי לוי: אנחנו לא רוצים שהעובדים ייפגעו.

איל רוזנבאום: רוצים.

משה גפני: קיבלתי מכתב מאורנה בכור, יושבת-ראש הדירקטוריון.

משה גפני: תוכל לומר לי למה עד היום זה לא התבצע?

איל רוזנבאום: הגשנו בקשה להצטרפות לאחר שחנ"י הקימה את הקופה.

איל רוזנבאום: שלחנו את המסמכים הנדרשים לרשות שוק ההון.

ינון אזולאי: מתי הגשתם את הבקשה?

איל רוזנבאום: בספטמבר האחרון, כי חיכינו שחנ"י תקים את הקופה.

ינון אזולאי: אצלכם הפער כל כך גדול.

ינון אזולאי: יש פה משהו לא הגיוני.

משה גפני: הם רוצים להצטרף.

משה גפני: למה לא עשו זאת עד עכשיו – שאלה טובה.

שגית אפיק: מה עשיתם לגבי עובדים שפרשו כבר?

איל רוזנבאום: עובדים שפורשים עוברים לחנ"י עם הכספים המתאימים, והיא זו שמשלמת.

שגית אפיק: אז לא הייתם צריכים לחכות לחנ"י.

איל רוזנבאום: היינו צריכים, כי המתווה אומר שמקימים קופה אחת עבור חברות הנמל ועבור חנ"י.

איל רוזנבאום: גם עשינו ניסיון לפני מספר שנים מול רשות שוק ההון להתנתק ולהקים קופה עצמאית ולרוץ קדימה.

משה גפני: איליה, למה מדברים פה על גביית מס?

משה גפני: הרי העובדים לא מקבלים את הכסף.

משה גפני: היו שנים שאמרו שיגבו מיסים.

איליה כץ: אין כוונה לגבות מיסים – לא מהעובדים ולא מהחברות.

איליה כץ: המתווה שהחוק דיבר עליו הוסכם על המדינה.

איליה כץ: אנחנו מבינים מהיושב-ראש, כפי שהצגת בדיון הקודם, וחבר הכנסת לוי הציף בצדק שהתהליך פה לא יסתיים עד סוף השנה.

איליה כץ: רשות שור ההון צריכה לעשות את הבדיקות שלה, בדיקות מקצועיות.

איליה כץ: לכן אנחנו מבקשים הארכה נוספת של שנה של הוראת השעה, שמאפשרת את הטבת המס הזאת בגין העברת קופת הגמל.

איליה כץ: ככל שהוועדה תאשר את השנה הנוספת הזאת, אנחנו מאמינים שהתהליך הזה- - -

שגית אפיק: מה עם נמל חיפה?

איליה כץ: אין בעיה.

שגית אפיק: ואילת?

איליה כץ: כפי שהציג סמנכ"ל הכספים של חנ"י, יש שלושה עובדים שעדיין לא עברו.

מיקי לוי: אדוני היושב-ראש, אהיה במעקב על זה.

מיקי לוי: אהיה פה עוד שנה.

מיקי לוי: אם הם לא יביאו את זה עוד שנה- - -

משה גפני: אבקש להכניס את זה בחוק.

משה גפני: רשות שוק ההון.

משה גפני: ברור שאין פה הנושא של תשלום מיסים.

משה גפני: לא ישלמו מיסים.

משה גפני: זה היה נושא מרכזי בדיון הקודם, לא לגרום נזק.

משה גפני: אמרתם פטור וכל מה שנלווה.

משה גפני: אין מיסים.

משה גפני: נקודה.

משה גפני: עכשיו תאמר למה לא באתם עם הנושא הזה עד היום.

משה גפני: הבטחתם.

 << אורח >> ירון גולן: אנחנו גוף מאשר.

 << אורח >> ירון גולן: קיבלנו לפני כחודש פנייה מנמל אשדוד לפתוח קופה.

 << אורח >> ירון גולן: אנחנו עוברים על התקנות.

 << אורח >> ירון גולן: זו עבודה שמצריכה עבודה של כמה מחלקות אקטואריה.

 << אורח >> ירון גולן: עוברים על זה שתי וערב.

 << אורח >> ירון גולן: אנחנו מקווים שבמהלך חודש ינואר נעביר לנמל אשדוד הערות שלנו.

 << אורח >> ירון גולן: בהנחה שכל ההערות שלנו יתקבלו ויאושרו – לא תהיה בעיה.

 << אורח >> ירון גולן: מהניסיון שלנו, התהליך, לפחות מול התקנון של חנ"י, לקח הרבה זמן כי העברנו הערות לחנ"י ולקח לה פנימית אצלה לקבל הערות.

 << אורח >> ירון גולן: הם חזרו עם הסתייגויות נוספות, היה משא ומתן.

 << אורח >> ירון גולן: כלומר בסוף יש פה עבודה מקצועית, אקטוארית ותקנונית שיש לעשות אותה.

משה גפני: זה הרבה שנים.

 << אורח >> ירון גולן: פנו לפני חודש.

משה גפני: אני לא מדבר על נמל אשדוד אלא על כל המבנה הזה.

משה גפני: הוא היה כאן לפני כמה שנים.

משה גפני: היו כמה פעמים הבטחות שמסיימים את זה – מקימים קופת גמל.

 << אורח >> ירון גולן: אנחנו עובדים על זה.

 << אורח >> ירון גולן: לפני כחודש פנו.

משה גפני: ההסתדרות, לגבי העובדים.

משה גפני: בבקשה.

משה גפני: שינית את עמדתך מהפעם הקודמת?

מיה פרי אלתרמן: ראיתי את הנוסח החדש שהועבר.

מיה פרי אלתרמן: עלינו הוא מקובל.

מיה פרי אלתרמן: גם בפעם הקודמת אמרתי שאם פיצול לא פוגע בהעברת החוק ולא יפגע בעובדים, אנחנו לא מתנגדים.

מיה פרי אלתרמן: אנחנו בעד להמשיך לקדם את הרפורמה כפי שהיא סוכמה.

מיה פרי אלתרמן: לאפשר את הקמת הקופות גם לאשדוד, את העברת הכספים בלי שיהיו לזה השלכות נוספות שעשויות לפגוע בעובדים, להשתרשר אליהם.

מיה פרי אלתרמן: הנוסח האחרון שראיתי עם התיקונים מקובל עלינו.

משה גפני: את מייצגת את העובדים, שלנו זה מאוד חשוב.

משה גפני: אם אנחנו מאשרים את החוק הזה כמות שהוא, זה טובת העובדים?

מיה פרי אלתרמן: טובת העובדים זה שהכסף יעבור כמה שיותר מהר לקופה המרכזית לקצבה.

מיה פרי אלתרמן: השאלה אם במצב הנתון, שלאשדוד עדיין אין הפתרון הזה, האם הדבר הנכון הוא לנקוט בצעדים שימסו, וכתוצאה מזה זה עשוי לפגוע בזכויות עובדים.

מיה פרי אלתרמן: אני חושבת שאם יש פתרונות ביניים שיאפשרו גם אורכה מסוימת, קצרה ככל הניתן, ולאפשר לכולם להשלים את מלאכתם ולאפשר את העברת הכספים, זה הכי טוב.

מיה פרי אלתרמן: לא לעשות צעדים קיצוניים שישאירו את העובדים עוד יותר פגועים.

משה גפני: הבנתי.

משה גפני: בבקשה.

אוהד אלקבץ: כפי שאיליה הסביר, הכוונה שלנו בהוראת דחייה ולא בהוראה קבועה של פטור זה לא מתוך כוונה למסות את הכספים על העובדים; מתוך שאיפה לדחוק את כל הצדדים הנוגעים בדבר להביא את העניין לסיכום ולפתוח את הקופה ולהעביר אותם לקופה, מתוך ראייה של העובדים אנו חושבים שנכון לדחות את זה לשנה הבאה.

אוהד אלקבץ: זה טווח זמן שיאפשר גם לעדכן את הוועדה, גם לאפשר בקרה גם של הוועדה וגם של יתר הגורמים במדינה כדי להבטיח שהכספים יעברו לוועדה.

אוהד אלקבץ: לתת פטור קבוע, זה יכול להביא למצב אחר, שבו הדשדוש הקיים יימשך, וזה לא טוב.

משה גפני: כמה זמן אתם צריכים כדי להפוך את זה לקבוע, את קופת הגמל ואת כל מה שצריך ולהכניס את כולם?

איליה כץ: אנחנו חושבים שהארכה של עד שנה ייתן זמן מספק לסיים את כל התהליך כדי שלא נצטרך לחזור לוועדת הכספים עם התיקון הזה.

משה גפני: נמלי ישראל, כמה זמן צריך

טיקו גדות: אנחנו לא צריכים.

טיקו גדות: הקמנו קופה.

טיקו גדות: מניסיוננו מול רשות שוק ההון אנו חושבים שהם יצטרכו את השנה הקרובה כדי להתמודד עם הקמת התקנון והקופה הרלוונטית.

משה גפני: רשות שוק ההון, ירון, כמה זמן צריך?

 << אורח >> ירון גולן: אנחנו חושבים עד סוף השנה.

משה גפני: יש מישהו עם דעה אחרת?

קריאה: אני מחדד – 2021, לא 2020.

משה גפני: אצלי ראש השנה זה סוף השנה ותחילת השנה הבאה.

משה גפני: הוא מדבר על 12 חודשים.

משה גפני: אבקש להכניס את זה בחוק, שיבואו לכאן לדווח לנו.

אייל לב ארי: יש לי שאלה, לגבי אילת, החוק מדבר שכל חברת נמל מקימה קופת גמל.

אייל לב ארי: לגבי חיפה, לא רלוונטי.

אייל לב ארי: לגבי אילת, שיש להם שלושה עובדים, מה עושים איתם ברמה המשפטית?

אייל לב ארי: כי החוק מדבר על זה שכל חברת נמל מקימה קופה לעובדים הפעילים.

ינון אזולאי: מה זה מונע שגם לאילת יהיה?

ינון אזולאי: מחר שדה התעופה יגדל.

ינון אזולאי: יהיו שם יותר עובדים.

אייל לב ארי: החוק קבע שכל חברה, חנ"י ושלוש חברות הנמל, מקימות קופת גמל.

אייל לב ארי: חנ"י מנהלת בקופת הגמל שלה את הפעילים ואת כל הגמלאים שעוברים אליה, וכל חברת נמל מקימה קופת גמל לגבי העובדים הפעילים שלה, וכשהם פורשים, הכסף חוזר- - -

משה גפני: השאלה שלנו היא, אם אילת רוצה להצטרף – האם היא תוכל במהלך השנה הזאת.

משה גפני: אילת מחליטה על שלושת עובדיה לאחר שמתברר שיהיה במהלך החוק הזה קופת גמל קבועה וכו' – לעובדים זה כנראה יהיה יותר טוב.

משה גפני: זה מה שאנחנו מבקשים, לכן אנחנו רוצים את הקביעות הזאת, ולא שכל פעם תבואו עם הארכה.

משה גפני: יבואו העובדים בנמל אילת או מנהל הנמל או סמנכ"ל הכספים ויגיד: אני רוצה להצטרף.

משה גפני: מה יצטרך לעשות?

טיקו גדות: הוא יצטרך להקים לעצמו תקנון בהתאם, לפנות לרשות שוק ההון, לבקש להקים קופה שחוסה בצל הקופה הגדולה, עד שהעובדים יעברו לקופה הגדולה.

אייל לב ארי: כנראה שלשלושת העובדים זה לא כדאי.

משה גפני: ירון, נמל אילת יגידו: אנחנו רואים שזה מסתדר והולך לכיוון חיובי, אנחנו רטצים שזה יחול גם על העובדים שלנו – תהיה לכם התנגדות?

קריאה: לא.

קריאה: אין התנגדות עקרונית.

סיגלית ברקאי-וקאיל: הצעת חוק רשות הספנות והנמלים (תיקון מס' 7), התש"ף – 2020.

סיגלית ברקאי-וקאיל: תיקון סעיף 1 1.

סיגלית ברקאי-וקאיל: בחוק רשות הספנות והנמלים, התשס"ד-2004 (להלן – החוק העיקרי), בסעיף 1 - (1) אחרי ההגדרה "השרים", יבוא: "חברה בת" – כהגדרתה בחוק ניירות ערך, התשכ"ח - 1968 ; (2) אחרי ההגדרה "שירותי נמל", יבוא: ""שירותי תעבורה ימית" – ביצוע פעולות לניהול התעבורה הימית בשגרה ובחירום ומתן שירותים בהתאם, לרבות שירותי תצפית, ניתוב, גרירה וקשירה;" תיקון סעיף 9 2.

סיגלית ברקאי-וקאיל: בסעיף 9 לחוק העיקרי, בסעיף קטן (ב) אחרי פסקה (6) יבוא:

משה גפני: לגבי לרבות שירותי תצפית, ניתוב, גרירה וקשירה, אומר חבר הכנסת סמוטריץ: האם אנחנו משאירים פתח לכך שהשר או לא חשוב מי, יוכלו להפריד?

עופר אליישר: לאפשר לחנ"י לעשות את זה.

עופר אליישר: זה לא מונע.

סיגלית ברקאי-וקאיל: עוד לא הגענו לסעיף הזה.

סיגלית ברקאי-וקאיל: תיקון סעיף 9 2.

סיגלית ברקאי-וקאיל: בסעיף 9 לחוק העיקרי, בסעיף קטן (ב) אחרי פסקה (6) יבוא: "(6א) לתת, לרבות באמצעות חברות בת, שירותי תעבורה ימית בנמלים המפורטים בתוספת השנייה בכפוף להוראות כתב הסמכה מכוח חוק זה;"; הכוונה בתיקון סעיף 9, לתת, כדי שחנ"י או חברת בת שלה יוכלו לתת שירותי תעבורה ימית כלשהם, כיוון שחנ"י – הסמכויות שלה והתפקידים שלה קבועים בחקיקה הראשית, יש להכניס גם את השירות הזה שעד היום לא קיים.

סיגלית ברקאי-וקאיל: לכן אנחנו קובעים את התיקון שמאפשר לחנ"י לתת את השירותים האלה לרבות באמצעות חברת בת לכל אחד משלושת הנמלים.

סיגלית ברקאי-וקאיל: במענה להערה, מאחר שההגדרה רחבה, כולל גם את כל השירותים וגם חלק- - -

מיקי לוי: אני רוצה להציג את ההסתייגות של אלכס.

משה גפני: נסיים.

סיגלית ברקאי-וקאיל: תיקון סעיף 17 3.

סיגלית ברקאי-וקאיל: בסעיף 17 לחוק העיקרי, האמור בסעיף יסומן (א) ואחריו יבוא: "(ב) סעיף קטן (א) לא יחול על חברת הפיתוח והנכסים בכל הנוגע להחזקה בחברה בת שלה שתפעל למתן שירותי תעבורה ימית בלבד".

סיגלית ברקאי-וקאיל: סעיף 17 אוסר החזקות צולבות.

סיגלית ברקאי-וקאיל: זה אומר שתאגיד מוסמך שהוסמך לפי חוק לא יכול להחזיק בתאגיד מוסמך אחר.

סיגלית ברקאי-וקאיל: הרעיון הוא להבטיח תחרות, שלא יהיה מישהו ריכוזי אחד שיחזיק בכל הפעילות הימית.

סיגלית ברקאי-וקאיל: על מנת לאפשר הסמכה של חברות הבנות כתאגידים מורשים עצמם, אנחנו מבקשים לעשות תיקון שיאפשר רק לחברי נמלי ישראל להחזיק בהחזקות של חברת הבת שלה, כשהיא מוסמכת כתאגיד מורשה, וזה כדי שנוכל להטיל את הרגולציה הישירה על חברת הבת ולא דרך חנ"י.

סיגלית ברקאי-וקאיל: זו מטרת התיקון.

סיגלית ברקאי-וקאיל: תיקון סעיף 20 4.

סיגלית ברקאי-וקאיל: בסעיף 20 לחוק העיקרי - אחרי סעיף קטן (ג), יבוא: "(ד) סעיף זה יחול גם על חברת הפיתוח והנכסים לעניין מתן שירותי תעבורה ימית"

אייל לב ארי: זה סעיף שנראה לי רלוונטי לשאלת חבר הכנסת סמוטריץ.

סיגלית ברקאי-וקאיל: סעיף 20 מדבר על הסמכויות של השר לקבוע בכתבי ההסמכה את שירותי הנמל שכל חברה שמוסמכת יכולה לתת.

סיגלית ברקאי-וקאיל: במסגרת הזו גם שירותים שתוכל אותה חברת בת לתת או חנ"י באותה מידה, לתת, כלומר בכתבי הסמכה.

סיגלית ברקאי-וקאיל: זה מה שנעשה בפועל במסגרת כתבי הסמכה.

סיגלית ברקאי-וקאיל: אנחנו מכניסים את השירותים המפורשים שהחברות יכולות לתת, וגם בהקשר של חברות בנות, זה באותו עניין.

בצלאל סמוטריץ': למה לא לכתוב: כולם או מקצתם?

בצלאל סמוטריץ': שיהיה ברור.

בצלאל סמוטריץ': הצהרת כוונות.

בצלאל סמוטריץ': לא מתעקש על זה.

סיגלית ברקאי-וקאיל: בגלל ששירותי התעבורה הימית - לא אמרנו רשימה סגורה.

סיגלית ברקאי-וקאיל: זה כולל הרבה מאוד דברים.

משה גפני: זה יכול להיות פתח לבעיות.

משה גפני: אני מבין, בצלאל, מה שאתה אומר וגם מסכים אתך.

משה גפני: אבל אם אין צורך, לא צריך לשים את זה.

משה גפני: הלאה.

סיגלית ברקאי-וקאיל: תיקון סעיף 28 5.

סיגלית ברקאי-וקאיל: ב בסעיף 28 לחוק העיקרי, האמור בסעיף יסומן (א) ולאחריו יבוא: "(ב) סעיף קטן (א) יחול גם לגבי חברת הפיתוח והנכסים או חברת בת שלה שהיא תאגיד מורשה, לעניין מתן שירותי תעבורה ימית.

סיגלית ברקאי-וקאיל: " סעיף 28 שלנו מדבר על זכות זאת עיכבון לגבי טובין, ורצינו לעשות הרחבה, לאפשר גם את זה.

אייל לב ארי: איזה יהיה לחברת שירותי הים?

סיגלית ברקאי-וקאיל: הרעיון הוא לאפשר להם הסדרים שיהיו, אז בעיקר- - - שיט או משהו כזה.

סיגלית ברקאי-וקאיל: תיקון סעיף 49 6.

סיגלית ברקאי-וקאיל: בסעיף 49(ו)(3) לחוק העיקרי, בפסקה (2) להגדרה "קופת גמל מרכזית לקצבה", במקום "ט"ו בניסן התשע"ח (31 במרס 2018)" יבוא " כ"ז בטבת התשפ"ג (31 בדצמבר 2021)".

סיגלית ברקאי-וקאיל: תיקון סעיף 64 7.

סיגלית ברקאי-וקאיל: בסעיף 64 לחוק העיקרי, במקום "ט"ז בניסן התשע"ח (31 במרס 2018)" יבוא "כ"ז בטבת התשפ"ג (31 בדצמבר 2021)".

סיגלית ברקאי-וקאיל: זה הפטור ממס.

משה גפני: אני מבקש, היות שאנחנו מדברים על הארכת המועד בשנה - ט"ו בטבת התשפ"א, 31 בדצמבר 2021, מאריכים את זה בשנה.

משה גפני: אני מבקש חודשיים קודם, שיהיה כתוב בחוק, חודשיים לפני המועד שיבואו לכאן לדווח.

משה גפני: מי שידווח – נמלי הים.

אייל לב ארי: חנ"י תדווח?

עופר אליישר: היא לא מעורבת בזה.

משה גפני: רשות החברות הממשלתיות, זה נמל אשדוד, זה חברת נמלי הים.

משה גפני: לבוא לדווח לוועדה חודשיים קודם.

משה גפני: לדעת איך זה עומד להסתיים.

משה גפני: אנחנו לא נשאיר את זה ליד הגורל, שתבואו לפה ונשאל: למה לא הארכתם?

משה גפני: ותגידו: לא הספקנו.

משה גפני: התירוצים שם לא מסתיימים.

משה גפני: אותה ישיבה שמתקיימת עכשיו, רוצה שהיא תתקיים חודשיים לפני תום המועד ונדע שהולך להיות עוד חודשיים וזה מסודר.

משה גפני: או זה לא מסודר.

משה גפני: לא שהגיליוטינה עומדת לנו על הראש – חודשיים לפני לכן.

משה גפני: רשות החברות הממשלתיות.

אייל לב ארי: הוועדה יכולה לעשות דיון, אבל מישהו צריך לבוא לדווח.

ינון אזולאי: אם אתה עושה ישיבה, צריך ששוק ההון יהיה, שנמל אשדוד, שההסתדרות תהיה.

משה גפני: גם נאמר לפרוטוקול – אנחנו מעוניינים שחודשיים לפני תום המועד שלא נחזור שוב כמו ליצנים על ההבטחות שלהם ולא יוצא מזה דבר.

משה גפני: אנחנו רוצים שתתקיים ישיבה כזו שיהיו חברי הוועדה.

משה גפני: אנחנו רוצים שכל הגורמים המקצועיים בעניין – רשות החברות הממשלתיות, חברת נמלי הים, נמל אשדוד, רשות שוק ההון ורשות המיסים, ההסתדרות, שכולם יהיו בישיבה הזאת.

משה גפני: איך כותבים את זה?

אייל לב ארי: מבחינת הישיבה ומי מוזמן – זה מנהל הוועדה.

אייל לב ארי: השאלה מי מדווח לוועדה מה קורה.

אייל לב ארי: רשות החברות הממשלתיות, אני חושב שהיא זו שתדווח לוועדה.

משה גפני: אבל אני רוצה שתתקיים ישיבה.

משה גפני: אם זה בסדר, אין בעיה.

משה גפני: אם לא בסדר, אני רוצה שכולם יהיו פה.

אייל לב ארי: אני אומר שזה רשות החברות הממשלתיות.

משה גפני: אם זה לא מתקיים חודשיים לפני המועד - נזמין את כולם.

אייל לב ארי: תדווח לוועדת הכספים.

משה גפני: אנחנו אחרי שהבטחנו כל כך הרבה פעמים שהעניין הזה יהיה קבוע, אנחנו קטני אמונה בעניין הזה.

משה גפני: אנחנו עושים פה מעשה חריג.

משה גפני: אנחנו אומרים: אתם אומרים – זה טובת העובדים, גם ההסתדרות בעד, גם אתם בעד, כולם בעד.

משה גפני: שאלתי כמה זמן צריך, אמרו: שנה.

משה גפני: אנחנו מקבלים את זה.

משה גפני: אבל אנחנו רוצים שחודשיים קודם יגידו לנו רשות החברות הממשלתיות שזה בסדר כמו שכתוב בחוק, לשם נגיע וזה יהיה קבוע ותהיה קופת גמל והכול בסדר כולל נמל אשדוד.

משה גפני: ליתר ביטחון, כדי שאם הנכדים שלנו ישאלו איך עבדו עליכם, נאמר:

משה גפני: אמרנו בחוק שתבואו חודשיים קודם ותגידו שזה לא מסתדר בגלל זה וזה, ונחליט מה עושים.

משה גפני: ברור?

משה גפני: בבקשה.

משה גפני: משרד המשפטים.

דורין ארטשיק: אני יודעת שבטיוטה מדובר שחברת נמל אשדוד תעלה את הדיווח.

דורין ארטשיק: אנחנו מבקשים שזה יהיה גוף ממשלתי, אז ככל שהכוונה לרשות החברות הממשלתיות או לגוף ממשלתי אחר, זה בסדר, אבל אנחנו מבקשים שזה לא יישאר חברת נמל אשדוד.

משה גפני: גם היום וגם אתמול הייתי עם משרד המשפטים.

משה גפני: אני מסכים.

משה גפני: זה יהיה רשות החברות הממשלתיות.

משה גפני: אמרתי לפרוטוקול מה יקרה אם חלילה זה לא יהיה מסודר.

משה גפני: מיקי, תקריא את הסתייגות.

משה גפני: שנייה.

אייל לב ארי: לגבי הנוסח, יהיה לא יאוחר מ-1 בנובמבר 21', ותאריך עברי.

אייל לב ארי: תדווח רשות החברות הממשלתיות לוועדת הכספים של הכנסת.

אייל לב ארי: ..

אייל לב ארי: לחברת נמל אשדוד.

אייל לב ארי: וחידוד נוסף לגבי זה שאנחנו מאריכים את הפטור ממס על כספים שמופרשים לטובת קצבה, עד סוף 2021, זה יכול לעזור לעובדים שלגביהם מוקמת קופה.

אייל לב ארי: אם מפרישים, ואז זה יעבור לקופה, או אם תהיה קופה ואחר כך מפרישים לה, בלאו הכי הכספים פטורים ממס.

אייל לב ארי: מה קורה אם ב-1.1.2022 ביחס לעובדי חברת נמל אילת, אותם שלושה עובדים?

אייל לב ארי: מ-1.1.2022 זה שלושה עובדים בחברת אילת - לא יהיה להם הפטור הזה אם לא תהיה להם קופה.

טיקו גדות: יקרה דבר מאוד פשוט.

טיקו גדות: ברגע שהעובדים האלה יפרשו לפנסיה תקציבית, חברת נמל אילת מחויבת להעביר אלינו את העובדים לפי האקטואריה של יתרת הסכום שמגיעה להם בתוספת צ'ק.

טיקו גדות: הם יצטרכו לשלם מיסים, חברת הנמל, אם יהיו להם רווחים.

טיקו גדות: העובד במקרה הזה לא ייפגע.

אייל לב ארי: זה סגור עם החברה?

אייל לב ארי: כי עכשיו הבנתי שהיא חברה פרטית.

טיקו גדות: זה לא משנה.

טיקו גדות: החוק קובע שכל העובדים שזכאים לפנסיה תקציבית, ברגע שמממשים את זכותם, עוברים להיות עובדים של חברת נמלי ישראל, והם צריכים לבוא אליי בלוויית צ'ק שמשקף את מלוא המחויבות שנוצרה להם.

טיקו גדות: הרי רוב ההתחייבות שנוצרה להם בידי החברה.

טיקו גדות: אם בדרך החברה מרוויחה ויש לה עודפים – היא תשמור אותם בכיס.

משה גפני: מקובל.

משה גפני: מה ההסתייגות?

משה גפני: רגע, מי בעד אישור סעיף 1?

משה גפני: מי נגד?

משה גפני: מי נמנע?

משה גפני: הצבעה בעד סעיף 1 – פה אחד סעיף 1 אושר.

משה גפני: פה אחד.

משה גפני: בבקשה.

מיקי לוי: בסעיף 9 לחוק העיקרי בסעיף קטן (ב) אחרי פסקה (6א) תבוא פסקה (6ב): לתת לרבות באמצעות חברות תעבורה ימית לא ממשלתיות.

משה גפני: מי בעד ההסתייגות – ירים את ידו.

משה גפני: מי נגד?

משה גפני: הצבעה נגד ההסתייגות – רוב גדול ההסתייגות לא התקבלה.

משה גפני: ההסתייגות לא התקבלה.

משה גפני: מי בעד סעיף 2, כנוסח הוועדה – ירים את ידו.

משה גפני: מי נגד?

משה גפני: מי נמנע?

משה גפני: הצבעה בעד סעיף 2 – פה אחד סעיף 2 אושר.

משה גפני: פה אחד.

משה גפני: בבקשה.

משה גפני: מי בעד סעיף 3?

משה גפני: מי נגד?

משה גפני: מי נמנע?

משה גפני: הצבעה בעד סעיף 3 – פה אחד סעיף 3 אושר.

משה גפני: הסעיף אושר.

משה גפני: סעיף 4, הסתייגות.

מיקי לוי: בסעיף 20 לחוק העיקרי, אחרי סעיף קטן (ד) יבוא סעיף (ה).

מיקי לוי: סעיף זה יחול גם על חברות תעבורה ימית לא ממשלתיות.

משה גפני: מי בעד ההסתייגות – ירים את ידו.

משה גפני: מי נגד?

משה גפני: הצבעה נגד ההסתייגות – רוב גדול ההסתייגות לא התקבלה.

משה גפני: ההסתייגות לא התקבלה.

משה גפני: מי בעד סעיף 4, כנוסח הוועדה?

משה גפני: מי נגד?

משה גפני: מי נמנע?

משה גפני: הצבעה בעד סעיף 4 – פה אחד סעיף 4 אושר.

משה גפני: הסעיף אושר.

מיקי לוי: - - - 28 האמור בסעיף יסומן א ולאחריו יבוא סעיף ג: יחול גם לגבי חברות תעבורה ימית לא ממשלתיות.

מיקי לוי: מי בעד ההסתייגות – ירים את ידו.

מיקי לוי: מי נגד?

מיקי לוי: הצבעה נגד ההסתייגות – רוב גדול ההסתייגות לא התקבלה.

משה גפני: ההסתייגות לא התקבלה.

משה גפני: מי בעד סעיף 5, כנוסח הוועדה?

משה גפני: מי נגד?

משה גפני: מי נמנע?

משה גפני: הצבעה בעד סעיף 5 – פה אחד סעיף 5 אושר.

משה גפני: אושר.

משה גפני: מי בעד סעיפים 6 ו-7 עם הסעיפים שאמרנו של חובת הדיווח בחוק?

משה גפני: מי נגד?

משה גפני: מי נמנע?

משה גפני: הצבעה בעד סעיפים 6, 7 – פה אחד סעיפים 6, 7 אושרו.

משה גפני: אושרו.

בצלאל סמוטריץ': מבקש הסתייגות רשות דיבור.

משה גפני: אישרנו את הצעת חוק רשות הספנות והנמלים (תיקון מס' 7), התשפ"א-2020, כפי שבמהלך הדיונים הקראנו אותם.

משה גפני: אני מודה לכם.

משה גפני: הישיבה נעולה.